འདོད་དབང་ཡེ་ཤེས་ལྷ་མོ་དུད་པའི་སོལ་བ་མར་གཏོར་བརྒྱ་འབུལ་ཚུལ་གྱི་ཆོག་ཁྲིགས་ཟིན་བྲིས་སུ་བཀོད་པ་ཕན་བདེའི་ཆར་རྒྱུན་འབེབས་བྱེད་བཞུགས་སོ།།
བླ་མ་དང་ཡེ་ཤེས་ཀྱི་ལྷ་མོ་ལ་གུས་པས་ཕྱག་འཚལ་ལོ། །འདིར་སྒྲུབ་པ་པོ་དམ་ཚིག་ལ་གནས་ཤིང་བསྐྱེད་རྫོགས་ལ་བརྩོན་པ་རྣམས་ཀྱིས། ཕྱི་ནང་གི་བར་ཆད་ཞི་བ་དང་འདོད་དོན་ཡིད་བཞིན་འགྲུབ་ཕྱིར་ཡེ་ཤེས་ཀྱི་ལྷ་མོ་མཆོད་ཅིང་བསྙེན་པ་ལ་འབད་པར་བྱའོ། །དེ་ལས་དམ་ཚིག་ཉམས་ཆག་བསྐངས་ཤིང་གསོ་བ་དང་ལྷ་མོ་དགྱེས་པ་བསྐྱེད་ཕྱིར་གཏོར་བརྒྱ་འབུལ་ཚུལ་ཅུང་ཟད་བརྗོད་ན། སྤྱིར་མཁའ་འགྲོ་འདུ་བའི་དུས་ཚེས་བརྒྱད་དང་བཅུ། བཅོ་ལྔ། ཉེར་གཉིས། ཉེར་དགུ། གནམ་གང་སོགས་དུས་ཚེས་བཟང་པོར་བྱ་བ་ལེགས་པས།དེ་ལ་གསང་སྒྲུབ་འཕྲིན་ལས་འདོད་འཇོར་གསུངས་པ་བཞིན་སྟེགས་བུ་ཁེབས་ལྡན་ལ། རས་བྲིས་སམ་རྡུལ་ཚོན། ཚོམ་བུ་གང་ཡང་རུང་བའི་དཀྱིལ་འཁོར། རྟེན་གཏོར། མཆོད་གཏོར་བཅས་དང་། བདུད་རྩི་སྨན་བཏང་བའི་ནང་མཆོད་ཆང་དང་། རཀྟ་སོ་ལྔ་སོགས་བཏབ་པའི་རཀྟའི་སྣོད། ཆུ་གཉིས་སྔོན་འགྲོའི་ཉེར་མཆོད། གཞན་ཡང་། རྟེན་རྫས་རྒྱས་པར་བཤམས། དེའི་གཡས་གཡོན་གང་རིགས་ཞིག་ཏུ་སྟེགས་བུ་ལ། དམར་གཏོར་གྲུ་གསུམ་པ་ཤ་སོགས་བཟའ་བའི་བྱེ་བྲག་གིས་བརྒྱན་པ་བརྒྱ་དང་བརྒྱད་པ་སྣོད་གཅིག་ཏུ་བཤམས། བསོག་སྣོད་གཞན་པ་ཞིག་ཀྱང་འདུ་བྱ། གཏོར་མ་ལ་གཟེར་རྒྱུའི་དཔལ་འབར་ཚོགས་ཀྱི་མཆོད་པ་སོགས་ཏེ། མདོར་ན་མཆོད་པ་ཇི་ལྟར་བཟང་ཞིང་རྒྱས་པ་ཉིད་གལ་ཆེའོ། །རང་མདུན་དུ་ཌཱ་རུ་རྡོར་དྲིལ། ཆོ་ག་རོགས་པ་ཡོད་ན་སྦུབ་སིལ་རྔ་དུང་སོགས་ཚོགས་པར་བྱ། དེ་ནས་ཐོག་མར་རང་ཡི་དམ་གང་བྱེད་ཀྱི་བདག་བསྐྱེད་སྔོན་དུ་འགྲོ་བས་རུང་མོད། རང་ལུགས་ཕལ་ཆེར་ལྷན་སྐྱེས་བྱེད་པ་མང་བས་དེ་ལྟར་ན། གོང་གནོན་ལྷན་སྐྱེས་ཀྱི་བདག་བསྐྱེད་བཟླས་པ་ཆུ་ཆང་བྱིན་རླབས། བགེགས་གཏོར་དང་། སྲུང་འཁོར་སྒོམ་པ་རྣམས་སོང་ནས། མདུན་བསྐྱེད། ཨོཾ་སུམྦྷ་ནི་སོགས་ནས་ལྷ་མོའི་ཆོ་ག་གཞུང་བཞིན་མཆོད་པའི་བར་སོང་ནས་མཆོད་གཤོམས་པས་གཏོར་མ་སྤྱི་ལ་བསང་ཆུ་ནང་མཆོད་ཀྱིས་སྦྲན། གཏོར་སྣོད་བྷཉྫ་ཡངས་ཤིང་ནས་གྱུར་བར། གཏོར་མ་བརྒྱ་ཡོད་ཀྱི་སྣོད་ནང་ནས། གཅིག་ལ་སྒེར་དུ་ནང་མཆོད་དང་རཀྟས་སྦྲན། ཨོཾ་ཨཱཿཧཱུྃ་ཧ་ཧོ་ཧྲཱིཿལན་གསུམ། ཕྱག་རྒྱ་དང་བཅས་པས། ཨོཾ་ཧཱུྃ་ཤྲཱི་ཡ་དེ་ཝི་ཀཱ་ལི་ཀཱ་ལི་མ་ཧཱ་ཀཱ་ལི་ཧཱུྃ་བྷྱོཿཨི་དམ་བ་ལིང་གྲྀ་ཧ་ན་ས་མ་ཡ་ཧཱུྃ་ཕཊ྄་སྭཱ་ཧཱ། ལན་གསུམ་མམ་ལྔ་དང་། དེ་རྗེས་ལག་གཉིས་ཁུ་ཚུར་མཛུབ་མོ་སྦྲེང་བ་ཁ་འགྲམ་གཡས་གཡོན་དུ་མཆེ་བའི་ཚུལ་གྱིས་ཕྱག་རྒྱ་བཅས་ཏེ། ཨོཾ་བྷྱོ་ཝརྟ་ལི་ཝརྟ་ལི་ཚེ། ཧཱུྃ། དུར་ཁྲོད་བདག་མོ་དངོས་གྲུབ་ཞལ། །གཏུམ་མོ་གཙིགས་བྱེད་ཡི་དྭགས་ཁ། །དམ་ཚིག་སྲུང་མ་ཁྲག་དགའ་མོ། །ཀཱི་ལིའི་སྒྲ་སྒྲོག་སྦྱོར་ཟིན་མ། །དུར་ཁྲོད་རོ་ཡི་ཚལ་དབུས་ན། །ཚོགས་དང་ཕོ་ཉར་བཅས་པ་རུ། །གཙིག་བྱེད་གཏུམ་མོ་དུད་སོལ་མ། །གསོལ་ཞིག་བཞེས་ཞིག་དམ་ཚིག་ལྷ། །གནས་ནས་གནས་པར་མཛད་དུ་གསོལ། །བདག་གི་སེམས་ལ་ཅི་འདོད་པ། །དེ་ནི་ཁྱོད་ཀྱིས་གྲུབ་པར་མཛོད། །བདག་གི་ལས་ནི་ཅི་བྱེད་ཀྱང་། །དེ་ལ་ཀུན་གྱིས་གྲོགས་གྱིས་ཤིག །གསོལ་བས་དགྱེས་ནས་ཞལ་དུ་ཐིམ་པར་ཤོག །ཨོཾ་གྲྀཧྞ་ན་གྲྀཧྞ་ན་སརྦ་དུཥྚན་བྷཀྵ་བྷཀྵ་ཕྲོཾ་ཕྲོཾ་ཕྲེཾ་ཕྲེཾ་ཕཊ྄་སྭཱ་ཧཱ། སེ་གོལ་བཅས་རོལ་མོ་བྱ་ཞིང་ཕུལ་ཚར་བའི་གཏོར་མ་གསོག་སྣོད་དུ་བཞག ཡང་གཏོར་མ་གཉིས་ལ་རཀྟ་ནང་མཆོད་སྦྲན། ཨོཾ་ཨཱཿཧཱུྃ་ཧ་ཧོ་ཧྲཱིཿསོགས་ནས་གོང་བཞིན་ཏེ་བརྒྱ་རྩ་བརྒྱད་མ་རྫོགས་ཀྱི་བར་དུ་བྱ། དེ་རྗེས་མཁའ་འགྲོ་མ་དུད་པའི་སོལ་བ་མ་འཁོར་དང་བཅས་པ་སོགས་ནས། མཐར་ཕྱིན་པའི་ཕྲིན་ལས་མཛོད་ཅིག་གིས་འཕྲིན་བཅོལ་བྱ། དེ་ནས་བསྟོད་པ་ཡོངས་རྫོགས་ཀྱིས་བསྟོད་ཅིང་བསྟོད་པའི་མཇུག་དམར་གཏོར་ཆུང་ངུ་གཅིག་གཏོར་མ་ཆེ་བའི་མདུན་དུ་བཤམས། གཉིས་ཀར་རཀྟ་སྦྲན། ཨོཾ་རོ་རུ་ལན་བདུན་ཙམ་བརྗོད་སྐབས། དམིགས་པ་རང་ལྷའི་ཐུགས་འོད་ཀྱིས་མདུན་བསྐྱེད་གཙོ་འཁོར་རྣམས་བསྐུལ་བས། དེ་དག་གི་འོད་ཀྱིས་དགྲ་བགེགས་རྣམས་བཀུག་ཏེ་གཏོར་མ་དང་རཀྟ་ལ་བསྟིམ་པས་ཤའི་རི་བོ་ཁྲག་གི་རྒྱ་མཚོར་གྱུར་པར་བསམ་སྟེ། ཨོཾ་ཨཱཿཧཱུྃ་གིས་བྱིན་གྱིས་བརླབས་པའི་ཟག་མེད་ཡེ་ཤེས་ཀྱི་བདུད་རྩིར་གྱུར་པར་བསམ་སྟེ་རཀྟ་སྦྲེང་། ཨོཾ་ཧཱུྃ་ཤྲཱི་ཡ་སོགས་སྙིང་པོའི་སྔགས་ཀྱིས་ཕུལ་བས་དགྱེས་པར་བསམ། དེ་ནི་གཞུག་དུ་དམར་སླེབས་གཏོར་མ་སྦྲེང་གསུངས་པའི་དགོངས་དོན་ནོ། །དེ་རྗེས་བཟླས་པ་དང་། བཟླས་པའི་མཇུག་ཚོགས་བསྐང་ཏེ་ཚོགས་མགོན་པོ་ལྟར་དང་། བསྐང་བ། བྷྱོཿ དགའ་བ་ཚལ་གྱི་དུར་ཁྲོད་ནས། །སོགས་ཏེ་བཤགས་པ་རྫོགས་པའི་བར་བཏང་། དེ་ནས་གཏོར་མ་རྣམས་ལ་ཤ་ཁྲག་ཆང་སོགས་སྦྲན་པས་ཁ་གསོ། མཚན་མོ་ཡིན་ན་དཔལ་འབར་བཙུགས། ཨོཾ་བྷྱོ་ཝརྟ་ལི་སོགས་དུར་ཁྲོད་བདག་མོའི་ཚིག་གིས་གཏོར་མ་ཐོགས་ཏེ་གཙང་སར་བསྐྱེལ། དཔལ་ལྡན་ལྷ་མོ་འཁོར་དང་བཅས་པས་དགྱེས་པར་བཞེས་ནས་ཞལ་དང་སྐུའི་ཆ་ལས་ནོར་བུ་དང་བདུད་རྩིའི་རྒྱུན་གྱི་ཆར་བབས་པས་བདག་ཅག་འཁོར་དང་བཅས་པའི་ནད་གདོན་སྡིག་སྒྲིབ་སྦྱངས་ཤིང་། ཚེ་ནོར་ཤེས་རབ་ཉམས་རྟོགས་གོང་དུ་སྤེལ་བའི་འཕྲིན་ལས་མཛད་པར་བསམ། དེ་རྗེས་ཚོགས་ལྷག་དང་། གཏད་གཉེར་མངའ་གསོལ་རྗེས་བསྡུ་མཆོད་བསྟོད་གཞུང་བཞིན་ནས་བསྔོ་སྨོན་ཤིས་བརྗོད་བྱ། གཏོར་གཤེགས་བསྐང་བཤགས་མཇུག་ཏུ་བྱ་བ་འདིར་བཤད་བཞིན་ནམ། བཟླས་པའི་མཇུག་ཚོགས་བསྐང་གི་མགོར་བྱས་ཀྱང་འཐུས་ཏེ་གང་རིགས་བྱའོ། །གལ་ཏེ་དྲག་པོའི་ལས་གཙོ་ཆེ་བའི་དམིགས་བསལ་གྱི་གཏོར་བརྒྱ་བྱེད་ན། གཏོར་མ་བྱིན་རླབས་གོང་དུ་ཡང་དགུག་གཞུག་གི་དམིགས་པ་དང་། གཏོར་མ་དགྲ་བགེགས་ཀྱི་ཤ་ཁྲག་ཏུ་བསམ་ཏེ་སྔགས་ཀྱང་སྙིང་པོའི་མཐར་རམ། ཤྲཱི་མཱན་དཱེ་ཝི་དྷཱུ་མཾ་གཱ་རི་ས་པ་རི་ཝཱ་ར་བྷྱཿམ་ཧཱ་མཾ་ས་ཁཱ་ཧིཿ སོགས་བྱས་ཀྱང་ལེགས་འདྲ་ཞིང་། མཐར་གཏོར་གཤེགས་ཀྱི་མཇུག་ཏུ་ཡང་བསྐུལ་འདོན་ཅིང་། གཏོར་མ་གཟའི་རྒྱུ་ཕྱོགས་དང་ཐེབས་བསྟུན་ཏེ་ཕྱིར་བསྐྱལ། ལྷ་མོ་འཁོར་བཅས་ཀྱི་ཞལ་དང་སྐུ་ལས་ནད་དང་དུག་མཚོན་དཔག་མེད་སྤྲོས་ཏེ་དགྲ་བགེགས་སྡེ་དང་བཅས་པ་དམིགས་མེད་དུ་བཅོམ་པར་བསམ་པ་སོགས་དྲག་པོའི་དམིགས་པའི་རིགས་སྤྱི་བཞིན་ཤེས་པར་བྱ་བ་སྟེ། དྲག་བསྐུལ་རིགས་འདི་ནི་གཉན་ཆ་ཆེ་བས་ཁྱབ་གདལ་མི་བྱ་སྟེ་འདིར་ཞར་བྱུང་དུ་བྲིས་སོ། །ཡང་རང་གཞན་གྱི་ལམ་སེལ་དང་། དོན་ཆ་དམིགས་བསལ་སྒྲུབ་དགོས་རིགས་ལ། གཏོར་མ་གཤེགས་པའི་ཚེ་རང་གང་དུ་འགྲོ་བའི་ལམ་ཕྱོགས་གང་ཡིན་དང་། དོན་ཆ་ཕྱོགས་གར་ཡོད་སར་གཏོར་མ་སྐྱེལ་བ་ཡིན་ནོ། །དེ་ལྟར་གཏོར་བརྒྱ་འབུལ་བ་འདི་ནི། རང་གི་ཉམས་ཆག་སྐོང་བ་དང་། ནད་གདོན་ཞི་བ། ཚེ་སྤེལ་བ། ཅི་བསམ་འགྲུབ་ཆེད་སོགས་ཞི་རྒྱས་དབང་དྲག་གི་ལས་གང་ལ་ཡང་མཆོག་ཏུ་ཡོན་ཏན་ཆེ་བ་ཉིད་དོ། །ཞེས་པ་འདི་ནི་ ༧ རྗེ་མར་རྔོག་གི་ཕྱག་བཞེས་ལ་ཡོད་པར་གྲགས་ཤིང་མཁས་པ་རྣམས་ཀྱིས་ཟིན་བྲིས་མཛད་པ་མཐོང་ཡང་། དེང་སང་ཆེར་མཛད་སྲོལ་མི་སྣང་བས་ལག་ལེན་མི་ནུབ་ཅིང་འཕེལ་བའི་ཕྱིར་ ༧ མི་ཕམ་ཆོས་ཀྱི་སྣང་བས་ཟིན་བྲིས་སུ་བགྱིས་པ། རང་གཞན་གྱི་དམ་ཚིག་ཉམས་པ་སྐོང་ཞིང་ཡེ་ཤེས་ལྷ་མོ་དགྱེས་པའི་རྒྱུར་གྱུར་ཅིག འགལ་བ་སྲིད་ཚད་ཡེ་ཤེས་ལྷ་མོར་བཤགས་སོ་དག་གྱུར་ཅིག སརྦ་མངྒ་ལཾ།། །། སྭ་སྟི། འདིས་མཚོན་དུས་གསུམ་དགེ་བ་ཡིས། །སེམས་ཅན་འཁོར་བའི་སྡུག་བསྔལ་ལས། །གྲོལ་ཏེ་བླ་མེད་བྱང་ཆུབ་ཀྱི། །གོ་འཕང་དམ་པ་ཐོབ་གྱུར་ཅིག།  །།